title: 2007/826/ЕО: Решение на Съвета от 22 ноември 2007 година за сключване на Споразумение между Европейската общност и Република Молдова за обратното приемане на пребиваващи без разрешение лица

text:
               19.12.2007

               BG

               Официален вестник на Европейския съюз

               L 334/148

         РЕШЕНИЕ НА СЪВЕТА
   от 22 ноември 2007 година
   за сключване на Споразумение между Европейската общност и Република Молдова за обратното приемане на пребиваващи без разрешение лица
   (2007/826/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 63, параграф 3, буква б) във връзка с член 300, параграф 2, първа алинея, първо изречение и член 300, параграф 3, първа алинея от него,
   като взе предвид предложението на Комисията,
   като взе предвид становището на Европейския парламент,
   като има предвид, че:

               (1)

               Комисията договори от името на Европейската общност Споразумение с Република Молдова за обратното приемане на пребиваващи без разрешение лица.

               (2)

               Споразумение беше подписано от името на Европейската общност на 10 октомври 2007 г. при условие възможното му сключване на по-късна дата в съответствие с решението на Съвета, прието на 9 октомври 2007 г.

               (3)

               Споразумението следва да бъде одобрено.

               (4)

               Със споразумението се създава Съвместен комитет за обратно приемане, който може да приема свой процедурен правилник. В този случай е уместно да се предвиди опростена процедура за определяне на позицията на Общността.

               (5)

               В съответствие с член 3 от Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност, Обединеното кралство е нотифицирало желанието си да вземе участие в приемането и прилагането на настоящото решение.

               (6)

               В съответствие с членове 1 и 2 от Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност, без да се засяга член 4 от същия протокол, Ирландия не участва в приемането на настоящото решение, не е обвързана от него и не го прилага.

               (7)

               В съответствие с членове 1 и 2 от Протокола относно позицията на Дания, приложен към Договора за Европейския съюз и към Договора за създаване на Европейската общност, Дания не участва в приемането на настоящото решение, не е обвързана от него и не го прилага,

         РЕШИ:
   Член 1
   Одобрява от името на Общността Споразумението между Европейската общност и Република Молдова за обратното приемане на пребиваващи без разрешение лица.
   Текстът на споразумението е приложен към настоящото решение (1).
   Член 2
   Председателят на Съвета връчва нотификацията, предвидена в член 22, параграф 2 от споразумението (2).
   Член 3
   Комисията представлява Общността в Съвместния комитет за обратно приемане, създаден с член 18 от споразумението.
   Член 4
   Позицията на Общността в рамките на Съвместния комитет за обратно приемане по отношение на приемането на неговия процедурен правилник съгласно член 18, параграф 5 от споразумението, се приема от Комисията след консултация със специален комитет, посочен от Съвета.
   Член 5
   Настоящото решение се публикува в Официален вестник на Европейския съюз.

      Съставено в Брюксел на 22 ноември 2007 година.

            За Съвета

            Председател

         M. PINHO

      (1)  Виж стр. 149 от настоящия брой на Официален вестник.

      (2)  Датата на влизане в сила на споразумението ще бъде публикувана в Официален вестник на Европейския съюз от генералния секретариат на Съвета.
   СПОРАЗУМЕНИЕ
   между Европейската общност и Република Молдова за обратното приемане на пребиваващи без разрешение лица
   ВИСОКОДОГОВАРЯЩИТЕ СТРАНИ,
   ЕВРОПЕЙСКАТА ОБЩНОСТ, наричана по-долу „Общността“,
   и
   РЕПУБЛИКА МОЛДОВА, наричана по-долу „Молдова“,
   РЕШЕНИ да заздравят сътрудничеството помежду си с цел да водят по-ефективна борба с незаконната имиграция,
   ВОДЕНИ ОТ ЖЕЛАНИЕТО СИ да въведат чрез настоящото споразумение и на реципрочна основа бързи и ефективни процедури за идентифициране и безопасно и методично връщане на лицата, които не отговарят на условията за влизане, присъствие и пребиваване на територията на Молдова и на държава-членка на Европейския съюз, както и с цел да улеснят транзитното преминаване на такива лица в дух на сътрудничество;
   КАТО ПОДЧЕРТАВАТ, че настоящото споразумение не засяга правата, задълженията и отговорностите на Общността, държавите-членки на Европейския съюз и Молдова, произтичащи от международното право, и по-специално от Европейската конвенция от 4 ноември 1950 г. за защита на правата на човека и основните свободи, на Конвенцията от 28 юли 1951 г. за статута на бежанците и на Конвенцията против изтезанията и други форми на жестоко, нечовешко или унизително отнасяне или наказание от 10 декември 1984 г.;
   КАТО СЧИТАТ, че разпоредбите на настоящото споразумение, което попада в приложното поле на дял IV от Договора за създаване на Европейската общност, не се прилагат за Кралство Дания в съответствие с Протокола относно позицията на Дания, приложен към Договора за Европейския съюз и към Договора за създаване на Европейската общност,
   СЕ СПОРАЗУМЯХА ЗА СЛЕДНОТО:
   Член 1
   Определения
   За целите на настоящото споразумение:

               а)

               „договарящи страни“ означава Молдова и Общността;

               б)

               „гражданин на Молдова“ означава всяко лице, което притежава гражданство на Република Молдова;

               в)

               „гражданин на държава-членка“ означава всяко лице, което притежава гражданство на държава-членка съгласно определението за целите на Общността;

               г)

               „държава-членка“ означава всяка държава-членка на Европейския съюз с изключение на Кралство Дания;

               д)

               „гражданин на трета страна“ означава всяко лице, което притежава гражданство, различно от това на Молдова или на някоя държава-членка;

               е)

               „лице без гражданство“ означава всяко лице, което не притежава гражданство;

               ж)

               „разрешение за пребиваване“ означава разрешение от всякакъв вид, издадено от Молдова или от една от държавите-членки, даващо право на лицето да пребивава на територията на тази страна. Това не включва временните разрешения за престой на територията на съответната държава, издадени във връзка с разглеждането на молба за предоставяне на убежище или за издаване на разрешение на пребиваване;

               з)

               „граничен пункт“ означава всяко определено от компетентните органи на Република Молдова или държавите-членки място за преминаване на съответните граници, включително и територията на международните летища;

               и)

               „виза“ означава разрешение или решение на Молдова или на една от държавите-членки за даване на право на лице да влезе на нейната територия или да премине транзитно през нея. Това не включва летищните транзитни визи;

               й)

               „запитваща държава“ означава държавата (Молдова или една от държавите-членки), която подава молба за обратно приемане в съответствие с член 7 или молба за транзитно преминаване в съответствие с член 14 от настоящото споразумение;

               к)

               „запитана държава“ означава държавата (Молдова или една от държавите-членки), към която е отправена молба за обратно приемане в съответствие с член 7 или молба за транзитно преминаване в съответствие с член 14 от настоящото споразумение;

               л)

               „компетентен орган“ означава всеки национален орган на Молдова или на една от държавите-членки, оправомощен да прилага настоящото споразумение в съответствие с член 19, параграф 1, буква a) от него;

               м)

               „гранична зона“ означава зоната, простираща се на 30 км навътре от общата сухоземна граница между Молдова и държава-членка, както и територията на международните летища на държавите-членки и Молдова;

               н)

               „транзитно преминаване“ означава преминаване на лице от трета страна или лице без гражданство през територията на запитаната държава на път от запитващата държава за страната — крайна цел на пътуването.

         РАЗДЕЛ I
   ЗАДЪЛЖЕНИЯ НА МОЛДОВА ПО ОБРАТНОТО ПРИЕМАНЕ
   Член 2
   Обратно приемане на свои граждани
   1.   Молдова приема обратно по молба на държава-членка и без формалности, различни от предвидените в настоящото споразумение, всяко лице, което не отговаря или вече не отговаря на условията за влизане, присъствие или пребиваване на територията на запитващата държава-членка, при условие че съгласно член 8 е надлежно доказано или че може обосновано да се приеме въз основа на предоставените prima facie доказателства, че лицето е гражданин на Молдова.
   2.   Освен това Молдова приема обратно:

               —

               непълнолетните неженени (неомъжени) деца на лицата, посочени в параграф 1, независимо от тяхното място на раждане или гражданство, освен ако притежават самостоятелно право на пребиваване в запитващата държава-членка;

               —

               съпрузите, притежаващи гражданство, различно от това на лицата, посочени в параграф 1, при условие че имат право на влизане и престой на територията на Молдова, освен ако притежават самостоятелно право на пребиваване в запитващата държава-членка.

         3.   Освен това Молдова приема обратно лица, на които им е било отнето или са се отказали от молдовско гражданство след влизането си на територията на държава-членка, освен ако на лицата е било обещано най-малкото натурализация от страна на държава-членка.
   4.   След като Молдова е отговорила положително на молбата за обратно приемане, компетентното дипломатическо или консулско представителство на Молдова издава незабавно, не по-късно от 3 работни дни, документа за пътуване, необходим за връщането на лицето, което подлежи на обратно приемане, с валидност най-малко 3 месеца. Ако поради правни или фактически причини съответното лице не може да бъде върнато в рамките на посочения срок на валидност на първоначално издадения документ за пътуване, компетентното дипломатическо или консулското представителство на Молдова издава в срок от 14 календарни дни нов пътнически документ със същия срок на валидност. Ако в рамките на 14 календарни дни Молдова не е издала нов пътнически документ, се смята, че приема използването на типовия документ за пътуване на ЕС за целите на експулсирането (1).
   5.   В случай че лицето, което подлежи на обратно приемане, притежава освен гражданство на Молдова и гражданство на трета страна, запитващата държава-членка взема под внимание желанието на лицето да бъде прието обратно в държавата на неговия избор.
   Член 3
   Обратно приемане на граждани на трета страна и лица без гражданство
   1.   Молдова приема обратно, по молба на държава-членка и без формалности, различни от предвидените в настоящото споразумение, всеки гражданин на трета страна или лице без гражданство, което не отговаря или вече не отговаря на действащите условия за влизане, присъствие или пребиваване на територията на запитващата държава-членка, при условие че в съответствие с член 9 е доказано или може обосновано да се приеме въз основа на предоставените prima facie доказателства, че тези лица:

               а)

               притежават или са притежавали по времето на влизането си валидна виза или валидно разрешение за пребиваване, издадено от Молдова; или

               б)

               са влезли незаконно и пряко на територията на държавите-членки от Молдова, след като са пребивавали или са минали транзитно през територията ѝ.

         2.   Задължението за обратно приемане по параграф 1 не се прилага, ако:

               а)

               гражданинът на трета страна или лицето без гражданство се е намирало само в транзитна зона на международно летище в Молдова; или

               б)

               запитващата държава е издала на гражданина на трета страна или на лицето без гражданство виза или разрешение за пребиваване преди или след влизането на лицето на нейна територия, освен ако

                           —

                           лицето притежава виза или разрешение за пребиваване, издадено от Молдова, с по-дълъг срок на валидност, или

                           —

                           визата или разрешението за пребиваване, издадено от запитващата държава-членка, е получено чрез използване на неистински или подправени документи или чрез неверни твърдения, или

                           —

                           това лице не спазва условията, свързани с визата.

         3.   След като Молдова е отговорила положително на молбата за обратно приемане, запитващата държава-членка издава на лицето, което подлежи на обратно приемане, типовия документ за пътуване на ЕС за целите на експулсирането (1).
   РАЗДЕЛ II
   ЗАДЪЛЖЕНИЯ НА ОБЩНОСТТА ПО ОБРАТНОТО ПРИЕМАНЕ
   Член 4
   Обратно приемане на свои граждани
   1.   Дадена държава-членка приема обратно по молба на Молдова и с формалности, различни от предвидените в настоящото споразумение, всяко лице, което не отговаря или вече не отговаря на условията за влизане, присъствие или пребиваване на територията на Молдова, при условие че в съответствие с член 8 е доказано или че може обосновано да се приеме въз основа на представените prima facie доказателства, че лицето е гражданин на тази държава-членка.
   2.   Освен това държавата-членка приема обратно:

               —

               непълнолетните неженени(неомъжени) деца на лицата, посочени в параграф 1, независимо от тяхното място на раждане или гражданство, освен ако притежават самостоятелно право на пребиваване в Молдова;

               —

               съпрузите, притежаващи гражданство, различно от това на лицата, посочени в параграф 1, при условие че имат право на влизане и престой на територията на запитаната държава-членка, освен ако притежават самостоятелно право на пребиваване в Молдова;

         3.   Освен това държавата-членка приема обратно лица, на които им е било отнето или са се отказали от гражданството на държава-членка след влизането си на територията на Молдова, освен ако на такива лицата е била обещана най-малкото натурализация от страна на Молдова.
   4.   След като запитаната държава-членка е отговорила положително на молбата за обратно приемане, компетентното дипломатическо или консулско представителство на тази държава-членка издава незабавно и не по-късно от 3 работни дни документа за пътуване, необходим за връщането на лицето, което подлежи на обратно приемане, с валидност най-малко 3 месеца. Ако поради правни или фактически причини лицето не може да бъде върнато в рамките на посочения срок на валидност на първоначално издадения документ, компетентното дипломатическо или консулско представителство на държавата-членка се задължава в срок от 14 календарни дни да издаде нов документ за пътуване със същия срок на валидност.
   5.   В случай че лицето, което подлежи на обратно приемане, притежава гражданство на трета страна освен това на запитаната държава-членка, Молдова взема под внимание желанието на лицето да бъде прието обратно в държавата на неговия избор.
   Член 5
   Обратно приемане на граждани на трета страна и лица без гражданство
   1.   Държава-членка приема обратно, по молба на Молдова и без формалности, различни от предвидените в настоящото споразумение, всеки гражданин на трета страна или лице без гражданство, което не отговаря или повече не отговаря на действащите условия за влизане, присъствие или пребиваване на територията на Молдова, при условие че в съответствие с член 9 е доказано или че може обосновано да се приеме въз основа на представените prima facie доказателства, че тези лица:

               а)

               притежават или са притежавали по времето на влизането си валидна виза или валидно разрешение за пребиваване, издадено от запитаната държава-членка; или

               б)

               са влезли незаконно и пряко на територията на Молдова, след като са пребивавали или са минали транзитно през територията на запитаната държава-членка.

         2.   Задължението за обратно приемане по параграф 1 не се прилага, ако:

               а)

               гражданинът на трета страна или лицето без гражданство се е намирало само в транзитна зона на международно летище в запитаната държава-членка; или

               б)

               Молдова е издала на гражданина на трета страна или на лицето без гражданство виза или разрешение за пребиваване преди или след влизането на лицето на нейна територия, освен ако:

                           —

                           лицето притежава виза или разрешение за пребиваване, издадено от запитаната държава-членка, с по-дълъг период на валидност, или

                           —

                           визата или разрешението за пребиваване, издадено от Молдова, е придобито чрез използване на неистински или подправени документи или чрез неверни твърдения, или

                           —

                           това лице не спазва условията, свързани с визата.

         3.   Задължението за обратно приемане, посочено в параграф 1, се отнася за държавата-членка, която е издала визата или разрешението за пребиваване. Ако две или повече държави-членки са издали виза или разрешение за пребиваване, задължението за обратно приемане по параграф 1 се отнася за държавата-членка, която е издала документа с по-дълъг период на валидност или, ако валидността на един или няколко от тях вече е изтекла, документа, който все още е валиден. Ако всички документи са с изтекла валидност, задължението за обратно приемане по параграф 1 се отнася за държавата-членка, която е издала документа, чиято валидност е изтекла последно. Ако такива документи не могат да бъдат представени, задължението за обратно приемане по параграф 1 се отнася за държавата-членка на последното излизане.
   4.   След като държавата-членка е отговорила положително на молбата за обратно приемане, Молдова издава на лицето, което подлежи на обратно приемане, документа за пътуване, необходим за неговото връщане.
   РАЗДЕЛ III
   ПРОЦЕДУРА НА ОБРАТНО ПРИЕМАНЕ
   Член 6
   Принципи
   1.   При спазване на параграф 2 всеки трансфер на лице, подлежащо на обратно приемане въз основа на едно от задълженията, посочени в членове 2—5, се извършва чрез подаване на молба за обратно приемане до компетентния орган на запитаната държава.
   2.   Не се налага подаване на молба за обратно приемане в случаите, когато лицето, което подлежи на обратно приемане, притежава валиден документ за пътуване и когато лицето е гражданин на трета страна или лице без гражданство притежава, където е приложимо, валидна виза или разрешение за пребиваване, издадено от запитаната държава.
   3.   Ако лицето е било задържано в гранична зона (в това число и на летище) на запитващата държава след незаконно преминаване на границата пряко от територията на запитаната държава, запитващата държава може да подаде молба за обратно приемане в срок от два дни след задържането на лицето (ускорена процедура).
   Член 7
   Съдържание на молбата за обратно приемане
   1.   Доколкото е възможно, молбата за обратно приемане трябва да съдържа и следната информация:

               а)

               лични данни на лицето, което подлежи на обратно приемане (например име, фамилия, дата на раждане и, ако е възможно, място на раждане и последно място на пребиваване); ако това е уместно, лични данни на непълнолетните неженени/неомъжени деца и/или съпруг(а);

               б)

               указание относно средствата за предоставяне на prima facie доказателства за гражданството, транзита, условията за обратно приемане на граждани на трета страна и на лица без гражданство, както и за незаконното влизане и пребиваване.

         2.   Доколкото е възможно, молбата за обратно приемане включва и следната информация:

               а)

               декларация, че лицето, което подлежи на трансфер, може да има нужда от помощ или грижи, при условие че съответното лице е дало изричното си съгласие за тази декларация;

               б)

               всякакви други мерки за защита и сигурност или информация за здравословното състояние на лицето, каквато може да е необходима във всеки отделен случай на трансфер.

         3.   В приложение 5 към настоящото споразумение е даден общ формуляр на молба за обратно приемане.
   Член 8
   Средства за доказване на гражданството
   1.   Гражданството в съответствие с член 2, параграф 1 и член 4, параграф 1 може по-специално да бъде доказано посредством документите, изброени в приложение 1 към настоящото споразумение, дори ако техният срок на валидност е изтекъл. Ако бъдат представени такива документи, държавите-членки и Молдова признават взаимно гражданството, без да е необходимо по-нататъшно разследване. Подправени документи не могат да представляват доказателство за гражданство.
   2.   Prima facie доказателства за гражданство в съответствие с член 2, параграф 1 и член 4, параграф 1 могат по-специално да бъдат предоставени посредством документите, изброени в приложение 2 към настоящото споразумение, дори ако техният срок на валидност е изтекъл. Ако бъдат представени такива документи, държавите-членки и Молдова считат гражданството за установено, освен ако не могат да докажат противното. Рrima facie доказателство за гражданство не може да се представя посредством подправени документи.
   3.   Ако не може да бъде представен нито един от документите, изброени в приложение 1 или приложение 2, компетентните дипломатически и консулски представителства на запитаната държава при поискване се уговарят с компетентните органи на запитващата държава да проведат събеседване с лицето, подлежащо на обратно приемане, без неоправдано забавяне, най-късно в срок от 3 работни дни от датата на молбата, с цел да установят неговото гражданство.
   Член 9
   Средства за доказване по отношение на граждани на трета страна или на лица без гражданство
   1.   Доказателства за условията за обратно приемане на граждани на трета страна и на лица без гражданство, определени в член 3, параграф 1 и член 5, параграф 1, се представят по-специално чрез средствата за доказване, изброени в приложение 3 към настоящото споразумение; подправени документи не могат да служат за такова доказателство. Всяко такова доказателство се признава взаимно от държавите-членки и от Молдова, без да е необходимо по-нататъшно разследване.
   2.   Prima facie доказателства за условията за обратно приемане на граждани на трета страна и на лица без гражданство, определени в член 3, параграф 1 и член 5, параграф 1, се предоставят по-специално чрез средствата за доказване, изброени в приложение 4 към настоящото споразумение; такова доказателство не може да се представя посредством подправени документи. Всяко такова prima facie доказателство се признава от държавите-членки и от Молдова за установяване на гражданство, освен ако не могат да докажат противното.
   3.   Незаконният характер на влизането, присъствието или пребиваването се установява с документите за пътуване на съответното лице, в които липсва необходимата виза или друго разрешение за престой на територията на запитващата държава. Декларацията от страна на запитващата държава, че съответното лице не притежава необходимите пътни документи, виза или разрешение за престой, също представлява prima facie доказателство за незаконно влизане, присъствие и пребиваване.
   Член 10
   Срокове
   1.   Молбата за обратно приемане се подава до компетентния орган на запитаната държава в срок не по-дълъг от шест месеца от датата, на която компетентният орган на запитващата държава е узнал, че гражданин на трета страна или лице без гражданство не отговаря или вече не отговаря на действащите условия за влизане, присъствие или пребиваване. При наличието на правни или фактически пречки за своевременно подаване на молбата по искане на запитващата държава срокът се удължава, но само до преодоляването на тези пречки.
   2.   Отговорът на молбата за обратно приемане се изпраща в писмена форма в срок от:

               —

               2 работни дни, ако молбата е подадена по ускорената процедура (член 6, параграф 3);

               —

               11 работни дни във всички останали случаи.

         Тези срокове започват да текат от датата, на която е получена молбата за обратно приемане. Ако в установения срок не е получен отговор, се смята, че трансферът е одобрен.
   3.   При наличие на правни или фактически пречки за изпращане на отговор на молбата в срок от 11 работни дни този срок може при наличието на добре мотивирано искане да бъде удължен най-много с 2 работни дни. Ако в рамките на удължения срок не се получи отговор, се смята, че трансферът е одобрен.
   4.   Отказът за обратно приемане се обосновава.
   5.   След получаване на съгласието или, в зависимост от случая, след изтичане на срока, посочен в параграф 2, трансферът на съответното лице се извършва в срок от три месеца. По искане на запитващата държава този срок може да бъде удължен с времето, необходимо за преодоляване на правни или практически пречки.
   Член 11
   Условия за трансфер и превозни средства
   1.   Преди да върнат дадено лице компетентните органи на Молдова и на съответната държава-членка договарят предварително и в писмена форма датата на предаването на лицето, граничния пункт, необходимостта от конвоиране и друга информация, свързана с трансфера.
   2.   Превозът може да бъде по въздух или по суша. Връщането по въздух не се ограничава само до използване на националните превозвачи на Молдова или на държавите-членки и може да се извършва с редовни и чартърни полети. В случай на конвоиране придружаващите служители могат да не бъдат само упълномощени служители на запитващата държава, при условие че са упълномощени лица от Молдова или от която и да е държава-членка.
   Член 12
   Обратно приемане по погрешка
   Запитващата държава приема обратно всяко лице, което е прието обратно от запитаната държава, ако в срок от 3 месеца след трансфера на съответното лице бъде установено, че не са спазени изискванията, установени в членове 2—5 от настоящото споразумение.
   В такъв случай процедурните разпоредби на настоящото споразумение се прилагат mutatis mutandis, като се предоставя цялата налична информация, касаеща действителната самоличност и гражданството на лицето, което се приема.
   РАЗДЕЛ IV
   ДЕЙНОСТИ ПО ТРАНЗИТНОТО ПРЕМИНАВАНЕ
   Член 13
   Принципи
   1.   Държавите-членки и Молдова ограничават транзита на граждани на трета страна или на лица без гражданство само в случай че тези лица не могат да бъдат върнати пряко в държавата крайна цел на пътуването.
   2.   Молдова разрешава транзитното преминаване на граждани на трета страна и на лица без гражданство, ако държава-членка поиска това, а държава-членка разрешава транзитното преминаване на граждани на трета страна и на лица без гражданство, ако Молдова поиска това, при условие че е осигурено пътуването през други възможни държави на транзитно преминаване и обратното приемане от страна на държавата крайна цел на пътуването.
   3.   Молдова или държава-членка могат да откажат транзитно преминаване:

               а)

               ако гражданинът на трета страна или лицето без гражданство рискуват да бъдат подложени на изтезания или на нечовешко или унизително отношение или наказание, на изпълнение на смъртна присъда или на преследване поради раса, религия, националност, принадлежност към определена социална група или политически убеждения в държавата крайна цел на пътуването, или в друга държава на транзитното преминаване; или

               б)

               ако гражданинът на трета страна или лицето без гражданство са субекти на наказателно преследване в запитаната държава или в друга държава на транзитното преминаване; или

               в)

               поради съображения, свързани с общественото здраве, вътрешната сигурност, обществения ред и други национални интереси на запитаната държава.

         4.   Молдова или държава-членка могат да оттеглят издаденото разрешение, ако обстоятелствата, посочени в параграф 3, възникнат или се разкрият в светлина, пречеща на транзитното преминаване, или ако пътуването през възможни държави на транзит или обратното приемане от страна на държавата крайна цел на пътуването, вече не са осигурени. В такъв случай запитващата държава приема обратно гражданина на трета страна или лицето без гражданство, както се налага и без забавяне.
   Член 14
   Процедура на транзитното преминаване
   1.   Молбата за операция по транзитно преминаване се подава до компетентния орган на запитаната държава в писмена форма и включва следната информация:

               а)

               вид на транзитното преминаване (по въздух или по суша), други възможни държави на транзит и държавата крайна цел на пътуването;

               б)

               лични данни на съответното лице (например име, фамилия, моминско име, други имена, използвани от лицето/имена, под които лицето е известно, псевдоними, дата на раждане, пол и при възможност — място на раждане, гражданство, език, вид и номер на документите за пътуване);

               в)

               предполагаем граничен пункт, час на преминаване и евентуална нужда от конвой;

               г)

               декларация, че от гледна точка на запитващата държава условията, посочени в член 13, параграф 2, са изпълнени и че няма известни причини за отказ съгласно член 13, параграф 3.

         В приложение 6 към настоящото споразумение е даден общ формуляр на молбата за транзитно преминаване.
   2.   В срок от 4 работни дни и в писмена форма запитаната държава уведомява запитващата държава за приемането, като потвърждава граничния пункт и предполагаемия час на приемането или я уведомява за отказа за обратно приемане и за причините за този отказ.
   3.   Ако транзитното преминаване се осъществява със самолет, лицето, което подлежи на обратно приемане, и членовете на евентуалния конвой се освобождават от изискването за получаване на летищна транзитна виза.
   4.   При условие че са проведени взаимни консултации, компетентните органи на запитаната държава оказват съдействие при транзитното преминаване, и по-специално по отношение на наблюдението на съответното лице и предоставянето на подходящи условия за тази цел.
   РАЗДЕЛ V
   РАЗХОДИ
   Член 15
   Разходи за транспорт и транзитно преминаване
   Без да се засяга правото на компетентните органи да възстановят разходите по обратното приемане от лицето, което подлежи на обратно приемане, или от трети страни, всички транспортни разходи, направени във връзка с обратното приемане, както и разходите за транзитното преминаване съгласно настоящото споразумение до границата на държавата крайна цел на пътуването, се поемат от запитващата държава.
   РАЗДЕЛ VI
   ЗАЩИТА НА ДАННИТЕ И КЛАУЗА ЗА НЕЗАСЯГАНЕ
   Член 16
   Защита на данните
   Личните данни могат да се съобщават, само ако това е необходимо за изпълнението на настоящото споразумение, от компетентните органи на Молдова или на държава-членка в зависимост от случая. Обработването и работата с личните данни във всеки конкретен случай се уреждат от вътрешното законодателство на Молдова, а в случаите, когато администраторът е компетентен орган на държава-членка — от разпоредбите на Директива 95/46/ЕО (2) и на националното законодателство на тази държава-членка, прието в съответствие с посочената директива. Освен това се прилагат следните принципи:

               а)

               обработването на личните данни е безпристрастно и законосъобразно;

               б)

               личните данни се събират за конкретната, изрично посочена законна цел по прилагането на настоящото споразумение; те не се обработват допълнително от предаващия орган или от приемащия орган по начин, който е несъвместим с тази цел;

               в)

               личните данни трябва да бъдат адекватни, съответстващи и съразмерни на целта, за която се събират и/или обработват допълнително; по-специално предадените лични данни могат да се отнасят единствено за следното:

                           —

                           данни за лицето, което подлежи на трансфер (например име, фамилия, предишни имена, други имена, използвани от лицето/имена, под които лицето е известно, псевдоними, пол, гражданско състояние, дата и място на раждане, сегашно гражданство и предишно гражданство);

                           —

                           паспорт, лична карта или шофьорска книжка (номер, срок на валидност, дата на издаване, издаващ орган, място на издаване);

                           —

                           спирки и маршрути;

                           —

                           друга информация, необходима за установяване на самоличността на лицето, което подлежи на трансфер, или за проучване на изпълнението на изискванията за обратно приемане съгласно настоящото споразумение;

               г)

               личните данни трябва да бъдат точни и при необходимост да се актуализират;

               д)

               личните данни се съхраняват във форма, която дава възможност за идентифициране на субекта на данните, за срок, който не превишава времето, необходимо за изпълнение на целта, за която са събирани или обработени;

               е)

               както предаващият орган, така и приемащият орган предприемат всички разумни мерки, за да предпазят личните данни по подходящ начин от поправяне, заличаване или блокиране в случаите, когато обработването им не съответства на разпоредбите на настоящия член, и по-специално поради обстоятелството, че данните не са подходящи, релевантни и точни или че не са съразмерни по отношение на целта на обработването. Това включва изпращане на уведомление до другата договаряща страна във връзка с каквото и да е поправяне, заличаване или блокиране;

               ж)

               при поискване приемащият орган уведомява предаващия орган за използването на предадените данни и за получените при това резултати;

               з)

               личните данни могат да се предават само на компетентните органи. Предаването им на други органи става само с предварителното съгласие на предаващия орган;

               и)

               предаващият и приемащият орган са длъжни да съставят писмен протокол за предаването на изходящите и получаването на входящите лични данни.

         Член 17
   Клауза за незасягане
   1.   Разпоредбите на настоящото споразумение не засягат правата и задълженията на Общността, държавите-членки и Молдова, произтичащи от международното право, и по-специално от:

               —

               Конвенцията от 28 юли 1951 г. за статута на бежанците, изменена с Протокола от 31 януари 1967 г. за статута на бежанците;

               —

               международните конвенции, определящи държавата, отговорна за разглеждане на молби за убежище;

               —

               Европейската конвенция от 4 ноември 1950 г. за защита на правата на човека и основните свободи;

               —

               Конвенцията от 10 декември 1984 г. против изтезанията и други форми на жестоко, нечовешко или унизително отнасяне или наказание;

               —

               международните конвенции за екстрадиция и транзитно преминаване;

               —

               многостранните международни конвенции и споразумения за обратно приемане на чужди граждани.

         2.   Нищо в настоящото споразумение не възпрепятства връщането на определено лице по силата на други официални и неофициални договорености.
   РАЗДЕЛ VII
   ПРИЛАГАНЕ И ИЗПЪЛНЕНИЕ
   Член 18
   Съвместен комитет за обратно приемане
   1.   Договарящите страни си съдействат във връзка с прилагането и тълкуването на настоящото споразумение. За тази цел те създават Съвместен комитет за обратно приемане (наричан по-долу „комитета“), който има следните задачи:

               а)

               да наблюдава прилагането на настоящото споразумение;

               б)

               да взема решения за прилагане на мерки, необходими за еднообразното прилагане на настоящото споразумение;

               в)

               да обменя редовно информация за протоколите за изпълнение, съставени от отделните държави-членки и от Молдова в съответствие с член 19;

               г)

               да внася препоръки за изменения на настоящото споразумение и на приложенията към него.

         2.   Решенията на комитета са задължителни за договарящите страни.
   3.   Комитетът се състои от представители на Общността и на Молдова; Общността се представлява от Комисията.
   4.   Комитетът заседава при необходимост по искане на една от договарящите страни.
   5.   Комитетът приема свой процедурен правилник.
   Член 19
   Протоколи за изпълнение
   1.   По искане на държава-членка или на Молдова, Молдова и държавата-членка съставят протокол за изпълнение, който съдържа правила за:

               а)

               назначаването на компетентните органи, граничните пунктове и размяната на звена за връзка;

               б)

               начините на осъществяване на връщането при условия на ускорена процедура;

               в)

               условията за обратно приемане с конвой, включително транзитното преминаване на граждани на трета страна и лица без гражданство с конвой;

               г)

               средства и документи в допълнение към тези, изброени в приложения 1—4 към настоящото споразумение.

         2.   Протоколите за изпълнение, посочени в параграф 1, влизат в сила след нотифициране на Комитета за обратно приемане по член 18.
   3.   Молдова приема да прилага всички разпоредби на протокола за изпълнение, съставен с една държава-членка, по отношение на която и да е друга държава-членка, ако последната поиска това.
   Член 20
   Отношение с двустранни споразумения или договорености за обратно приемане на държавите-членки
   Разпоредбите на настоящото споразумение имат предимство пред разпоредбите на каквото и да е двустранно споразумение или договореност относно обратното приемане на пребиваващи без разрешение лица, които са или биха могли да бъдат сключени съгласно член 19 между отделни държави-членки и Молдова, доколкото разпоредбите на тези споразумения или договорености са несъвместими с разпоредбите на настоящото споразумение.
   РАЗДЕЛ VIII
   ЗАКЛЮЧИТЕЛНИ РАЗПОРЕДБИ
   Член 21
   Териториално прилагане
   1.   При спазване на параграф 2 настоящото споразумение се прилага на територията, на която се прилага Договорът за създаване на Европейската общност, и на територията на Молдова.
   2.   Настоящото споразумение не се прилага на територията на Кралство Дания.
   Член 22
   Влизане в сила, срок и прекратяване
   1.   Настоящото споразумение се ратифицира или одобрява от договарящите страни в съответствие с техните съответни процедури.
   2.   Настоящото споразумение влиза в сила на първия ден от втория месец след датата, на която договарящите страни се нотифицират взаимно за приключването на процедурите, посочени в параграф 1.
   3.   Настоящото споразумение се сключва за неопределен срок.
   4.   Всяка договаряща страна може да денонсира настоящото споразумение с официална нотификация до другата договаряща страна. Настоящото споразумение престава да действа шест месеца след датата на такава нотификация.
   Член 23
   Приложения
   Приложения 1—6 съставляват неразделна част от настоящото споразумение.

      Съставено в Брюксел на десети октомври две хиляди и седма година в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки, шведски и молдовски език, като текстовете на всеки един от тези езици са еднакво автентични.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Pentru Comunitatea Europeană
         Pentru Comunitatea Europeană

         За Република Молдова
         Por la República de Moldova
         Za Moldavskou republiku
         For Republikken Moldova
         Für die Republik Moldau
         Moldova Vabariigi nimel
         Για τη Δημοκρατία της Μολδαβίας
         For the Republic of Moldova
         Pour la République de Moldova
         Per la Repubblica di Moldova
         Moldovas Republikas vārdā
         Moldovos Respublikos vardu
         A Moldovai Köztársaság részéről
         Għar-Repubblika tal-Moldova
         Voor de Republiek Moldavië
         W imieniu Republiki Mołdowy
         Pela República da Moldávia
         Pentru Republica Moldova
         Za Moldavskú republiku
         Za Republiko Moldavijo
         Moldovan tasavallan puolesta
         För Republiken Moldavien
         Pentru Republica Moldova

      (1)  В съответствие с формуляра, даден в препоръката на Съвета на Европейския съюз от 30 ноември 1994 г.

      (2)  Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (ОВ L 281, 23.11.1995 г., стр. 31).
   ПРИЛОЖЕНИЕ 1
   ОБЩ СПИСЪК С ДОКУМЕНТИ, ЧИЕТО ПРЕДСТАВЯНЕ СЕ СМЯТА ЗА ДОКАЗАТЕЛСТВО ЗА ГРАЖДАНСТВО (ЧЛЕН 2, ПАРАГРАФ 1, ЧЛЕН 4, ПАРАГРАФ 1 И ЧЛЕН 8, ПАРАГРАФ 1)

               —

               паспорти от всякакъв вид (национални паспорти, дипломатически паспорти, служебни паспорти и, ако е необходимо, групови паспорти и заместители на паспорти, включително детски паспорти);

               —

               лични карти от всякакъв вид;

               —

               моряшка книжка и лодкарска книжка (документ за самоличност на работник на шлеп);

               —

               удостоверение за гражданство и други официални документи, в които гражданството е споменато или е посочено изрично.

         ПРИЛОЖЕНИЕ 2
   ОБЩ СПИСЪК С ДОКУМЕНТИ, ЧИЕТО ПРЕДСТАВЯНЕ СЕ СМЯТА ЗА PRIMA FACIE ДОКАЗАТЕЛСТВО ЗА ГРАЖДАНСТВО (ЧЛЕН 2, ПАРАГРАФ 1, ЧЛЕН 4, ПАРАГРАФ 1 И ЧЛЕН 8, ПАРАГРАФ 2)

               —

               фотокопия на който и да е от документите, изброени в приложение 1 към настоящото споразумение;

               —

               военни книжки или документи за самоличност на военни лица;

               —

               официални декларации, съставени изрично за нуждите на ускорената процедура от граничните власти, или свидетелски показания, че съответното лице е преминало границата;

               —

               шофьорски книжки или фотокопия от тях;

               —

               удостоверения за раждане или фотокопия от тях;

               —

               служебни карти, издадени от дружества, или фотокопия от тях;

               —

               свидетелски показания;

               —

               писмени обяснения на съответното лице и език, говорен от него, включително с резултата от официален тест;

               —

               всякакъв друг документ, който би помогнал за установяване на гражданството на съответното лице.

         ПРИЛОЖЕНИЕ 3
   ОБЩ СПИСЪК С ДОКУМЕНТИ, КОИТО СЕ СМЯТАТ ЗА ДОКАЗАТЕЛСТВО ЗА УСЛОВИЯТА ЗА ОБРАТНО ПРИЕМАНЕ НА ГРАЖДАНИ НА ТРЕТА СТРАНА И ЛИЦА БЕЗ ГРАЖДАНСТВО (ЧЛЕН 3, ПАРАГРАФ 1, ЧЛЕН 5, ПАРАГРАФ 1 И ЧЛЕН 9, ПАРАГРАФ 1)

               —

               виза или разрешително за пребиваване, издадено от запитаната държава;

               —

               печати на влизане/излизане или подобна заверка в документа за пътуване на съответното лице или друго доказателство за влизане/излизане (например снимка);

               —

               поименни документи, удостоверения и сметки от всякакъв вид (например сметка за хотел, картончета за посещение при лекар/зъболекар, пропуски за обществени/частни учреждения, договори за наем на лек автомобил, разписки от използване на кредитни карти и др.), които сочат ясно, че съответното лице е пребивавало на територията на запитаната държава;

               —

               поименни билети и/или списъци на пътниците, пътуващи със самолет, влак, автобус или кораб, които доказват присъствието и маршрута на съответното лице на територията на запитаната държава;

               —

               официални показания, направени от гранични служители, които удостоверяват, че съответното лице е преминало границата;

         ПРИЛОЖЕНИЕ 4
   ОБЩ СПИСЪК С ДОКУМЕНТИ, КОИТО СЕ СМЯТАТ ЗА ГОДНО ДОКАЗАТЕЛСТВО ЗА НАЛИЧИЕТО НА УСЛОВИЯТА ЗА ОБРАТНО ПРИЕМАНЕ НА ГРАЖДАНИ НА ТРЕТА СТРАНА И ЛИЦА БЕЗ ГРАЖДАНСТВО (ЧЛЕН 3, ПАРАГРАФ 1, ЧЛЕН 5, ПАРАГРАФ 1 И ЧЛЕН 9, ПАРАГРАФ 2)

               —

               информация, която показва, че съответното лице е използвало услугите на куриерска служба или туристическа агенция;

               —

               официални обяснения, направено в хода на съдебни или административни производства от съответното лице, членове на семейството или други пътници;

               —

               официално показания на свидетели, които могат да удостоверят, че съответното лице е преминало границата;

               —

               информация във връзка със самоличността и/или престоя на лицето, която е предоставена от международна организация (например ВКБ—ООН);

         ПРИЛОЖЕНИЕ 5

   ПРИЛОЖЕНИЕ 6

   СЪВМЕСТНА ДЕКЛАРАЦИЯ ОТНОСНО ДАНИЯ
   „Договарящите страни отбелязват, че настоящото споразумение не се прилага за територията на Кралство Дания или за гражданите на Кралство Дания. При тези обстоятелства е уместно Република Молдова и Дания да сключат споразумение за обратно приемане при същите условия, както настоящото споразумение.“
   СЪВМЕСТНА ДЕКЛАРАЦИЯ ОТНОСНО ИСЛАНДИЯ
   „Договарящите страни отбелязват тесните отношения между Европейската общност и Исландия, и по-специално по силата на Споразумението от 18 май 1999 г. относно асоциирането на тази страна при изпълнението, прилагането и развитието на достиженията на правото от Шенген. При тези обстоятелства е уместно Република Молдова да сключи споразумение за обратно приемане с Исландия при същите условия, както настоящото споразумение.“
   СЪВМЕСТНА ДЕКЛАРАЦИЯ ОТНОСНО НОРВЕГИЯ
   „Договарящите страни отбелязват тесните отношения между Европейската общност и Норвегия, и по-специално по силата на Споразумението от 18 май 1999 г. относно асоциирането на тази страна при изпълнението, прилагането и развитието на достиженията на правото от Шенген. При тези обстоятелства е уместно Република Молдова да приведе в съответствие с условията на настоящото споразумение сключеното на 31 март 2005 г. споразумение за обратно приемане с Норвегия.“
   СЪВМЕСТНА ДЕКЛАРАЦИЯ ОТНОСНО ШВЕЙЦАРИЯ
   „Договарящите страни отбелязват, че Европейският съюз, Европейската общност и Швейцария са подписали споразумение относно асоциирането на Конфедерация Швейцария при въвеждането, прилагането и развитието на достиженията на правото от Шенген. Уместно е, след като посоченото споразумение за асоцииране влезе в сила, Република Молдова да приведе в съответствие с условията на настоящото споразумение сключеното на 6 ноември 2003 г. споразумение за обратно приемане с Швейцария.“
   СЪВМЕСТНА ДЕКЛАРАЦИЯ ВЪВ ВРЪЗКА С ЧЛЕН 3, ПАРАГРАФ 1 И ЧЛЕН 5, ПАРАГРАФ 1
   Страните се споразумяват за следното: лице „влиза пряко“ от територията на Молдова по смисъла на посочените разпоредби, ако е пристигнало на територията на държавите-членки, без междувременно да е навлизало в територията на трета страна, или в случаите, когато запитаната страна е държава-членка, е пристигнало на молдовска територия, без междувременно да е влизало на територията на трета страна. Престоят в транзитна зона на летище на трета страна не се смята за влизане.
   СЪВМЕСТНА ДЕКЛАРАЦИЯ ОТНОСНО ТЕХНИЧЕСКАТА И ФИНАНСОВАТА ПОМОЩ
   Двете страни се договарят да прилагат настоящото споразумение, като се основават на принципите на поделяне на отговорността, солидарността и равнопоставеното партньорство с цел управляването на миграционните потоци между Молдова и ЕС.
   В този смисъл Европейската общност се ангажира да предостави финансовите средства, необходими за подпомагане на Молдова при изпълнението на настоящото споразумение. При това специално внимание следва да бъде отделено на изграждането на капацитет. Подобен род помощ трябва да се оказва в светлината на общите приоритети за подпомагане на Молдова като част от цялостното финансиране, предвидено за Молдова, и при пълно зачитане на съответните правила за прилагане и процедури на ЕО за външна помощ.


title: Решение 2013/241/ОВППС на Съвета от 27 май 2013 година за изменение на Съвместно действие 2008/124/ОВППС относно мисията на Европейския съюз в областта на върховенството на закона в Косово, EULEX KOSOVO

text:
               28.5.2013

               BG

               Официален вестник на Европейския съюз

               L 141/47

         РЕШЕНИЕ 2013/241/ОВППС НА СЪВЕТА
   от 27 май 2013 година
   за изменение на Съвместно действие 2008/124/ОВППС относно мисията на Европейския съюз в областта на върховенството на закона в Косово (1), EULEX KOSOVO
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител по въпросите на външните работи и политиката на сигурност,
   като има предвид, че:

               (1)

               На 4 февруари 2008 г. Съветът прие Съвместно действие 2008/124/ОВППС относно мисията на Европейския съюз в областта на върховенството на закона в Косово, EULEX KOSOVO (2).

               (2)

               На 5 юни 2012 г. Съветът прие Решение 2012/291/ОВППС (3) за изменение на Съвместно действие 2008/124/ОВППС и удължаване на срока на EULEX KOSOVO до 14 юни 2014 г.

               (3)

               Референтната сума обхваща периода до 14 юни 2013 г. Съвместно действие 2008/124/ОВППС следва да бъде изменено, за да бъде предвидена нова референтна сума, предназначена да обхване периода от 15 юни 2013 г. до 14 юни 2014 г.

               (4)

               EULEX KOSOVO ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора.

               (5)

               Поради това Съвместно действие 2008/124/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Член 16, параграф 1 от Съвместно действие 2008/124/ОВППС се заменя със следното:

      „1.   Референтната сума, предназначена за покриване на разходите на EULEX KOSOVO до 14 октомври 2010 г., е в размер на 265 000 000 EUR.
      Референтната сума, предназначена за покриване на разходите на EULEX KOSOVO от 15 октомври 2010 г. до 14 декември 2011 г., е в размер на 165 000 000 EUR.
      Референтната сума, предназначена за покриване на разходите на EULEX KOSOVO от 15 декември 2011 г. до 14 юни 2012 г., е в размер на 72 800 000 EUR.
      Референтната сума, предназначена за покриване на разходите на EULEX KOSOVO от 15 юни 2012 г. до 14 юни 2013 г., е в размер на 111 000 000 EUR.
      Референтната сума, предназначена за покриване на разходите на EULEX KOSOVO от 15 юни 2013 г. до 14 юни 2014 г., е в размер на 110 000 000 EUR.“.

   Член 2
   Настоящото решение влиза в сила в деня на приемането му.

      Съставено в Брюксел на 27 май 2013 година.

            За Съвета

            Председател

         C. ASHTON

      (1)  Това название не засяга позициите относно статуса и е съобразено с Резолюция 1244/99 на Съвета за сигурност на ООН и становището на Международния съд относно обявяването на независимост от страна на Косово.

      (2)  ОВ L 42, 16.2.2008 г., стр. 92.

      (3)  ОВ L 146, 6.6.2012 г., стр. 46.


title: 2008/45/ЕО: Решение на Съвета от 20 декември 2007 година за назначаване на един член и един заместник-член от Германия в Комитета на регионите

text:
               15.1.2008

               BG

               Официален вестник на Европейския съюз

               L 11/8

      РЕШЕНИЕ НА СЪВЕТА

   от 20 декември 2007 година
   за назначаване на един член и един заместник-член от Германия в Комитета на регионите
   (2008/45/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Германия,
   като има предвид, че:

               (1)

               На 24 януари 2006 г. Съветът прие Решение 2006/116/ЕО относно назначаването на членове и заместник-членове на Комитета на регионите за периода от 26 януари 2006 г. до 25 януари 2010 г. (1).

               (2)

               След оставката на г-жа Emilia MÜLLER се освободи едно място за член на Комитета на регионите. След оставката на г-н Edmund STOIBER се освободи едно място за заместник-член на Комитета на регионите,

         РЕШИ:
   Член 1
   Назначават се в Комитета на регионите за остатъка от мандата, а именно до 25 януари 2010 г.:

               а)

               за член:
               г-н Markus SÖDER, министър по федералните и европейските въпроси към Канцлерството на федерална провинция Бавария,
               и

               б)

               за заместник-член:
               г-н Günther BECKSTEIN, министър-председател на федерална провинция Бавария.

         Член 2
   Настоящото решение влиза в сила в деня на неговото приемане.

      Съставено в Брюксел на 20 декември 2007 година.

            За Съвета

            Председател

         F. NUNES CORREIA

      (1)  ОВ L 56, 25.2.2006 г., стр. 75.


title: Решение на Съвета от 13 ноември 2006 година за създаване на Комитет по парична и финансова статистика и статистика на платежния баланс (кодифициран вариант)

text:
Важна правна забележка

|

32006D0856

Официален вестник n° L 332 , 30/11/2006 стр. 0021 - 0023

		20061113Решение на Съветаот 13 ноември 2006 годиназа създаване на Комитет по парична и финансова статистика и статистика на платежния баланс(кодифициран вариант)(2006/856/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност,като взе предвид предложението на Комисията,като взе предвид становището на Европейския парламент [1],като взе предвид становището на Европейския икономически и социален комитет [2],като има предвид, че:(1) Решение 91/115/ЕИО на Съвета от 25 февруари 1991 г. за създаване на Комитет по парична и финансова статистика и статистика на платежния баланс [3] е съществено изменено [4]. В интерес на яснотата и рационалността това решение следва да бъде кодифицирано.(2) Необходимо е да се създаде, като раздел от многогодишната статистическа програма на Комисията, многогодишна работна програма в областта на паричната и финансовата статистика и на статистиката на платежния баланс.(3) С Решение 89/382/ЕИО, Евратом от 19 юни 1989 г. за създаване на Статистически програмен комитет на Европейските общности [5] Съветът учредява Комитет за статистическата програма на Европейските общности, в състава на който влизат представители на статистическите институти на държавите-членки, за да се гарантира сътрудничество между държавите-членки и Комисията, докато се установи статистическата програма.(4) В държавите-членки паричната и банковата статистика се съставят от централните банки, а финансовата статистика и статистиката на платежния баланс се съставят от различни институции, включително централни банки.(5) Необходимо е, за да се постигне тясно сътрудничество между държавите-членки и Комисията в областта на паричната и финансовата статистика и статистиката на платежния баланс, на Комисията да бъде оказана помощ от комитета, съставен от представители на съответните основни национални институции, при изготвянето и прилагането на многогодишната работна програма, отнасяща се до тази статистика.(6) Като се вземе предвид особената роля, която споменатите по-горе институции изпълняват в държавите-членки, е необходимо да се позволи на комитета да избере свой председател.(7) От гледна точка на статистиката съществува тясна взаимозависимост между паричната и финансовата област и областта на платежния баланс, от една страна, и някои други области на икономическата статистика, от друга страна.(8) Повишеното търсене от страна на институциите на държавите-членки и Общността на подобрена статистическа информация изисква засилване на сътрудничеството между потребителите и тези, които съставят парична и финансова статистика и статистика на платежния баланс,РЕШИ:Член 1Създава се Комитет по парична и финансова статистика и статистика на платежния баланс, наричан по-долу "Комитетът".Член 2Комитетът съдейства на Комисията при изготвянето и прилагането на многогодишната работна програма, отнасяща се до паричната и финансовата статистика и статистиката на платежния баланс. По-специално Комитетът има за задача да изразява становища за разработването и координирането на паричната и финансовата статистика и статистиката на платежния баланс, необходими за политиките, прилагани от Съвета, Комисията и различните комитети, които ги подпомагат.Комитетът може да бъде помолен да изразява становища за връзките между паричната и финансовата статистика и статистиката на платежния баланс, от една страна, и между други икономически статистики, от друга страна, по-специално такива, на които се базират националните отчети. Работата на настоящия комитет ще се координира с тази на Статистическия програмен Комитет.Член 3Комисията по своя собствена инициатива и, при необходимост, след искане на Съвета или на комитетите, които ги подпомагат, се консултира с Комитета за следното:а) създаването на многогодишни програми на Общността за парична и финансова статистика и статистика на платежния баланс;б) мерките, които Комисията възнамерява да предприеме за постигане на целите, посочени в многогодишните програми за парична и финансова статистика и статистика на платежния баланс, както и за свързаните с тези действия средства и графици;в) всички други въпроси, по-специално свързани с методологията, произтичащи от установяването или прилагането на статистическата програма в съответните области.Комитетът може да изрази становища по своя собствена инициатива по всички въпроси, свързани с установяването или прилагането на статистически програми в сферата на паричната и финансовата статистика и статистиката на платежния баланс.Член 4Комитетът може да изразява становища по своя инициатива по всички въпроси, отнасящи се до статистическите данни, които са от общ интерес за Комисията и националните статистически органи, от една страна, и Европейската централна банка (ЕЦБ) и националните централни банки, от друга страна. При изпълнение на своите задачи Комитетът предоставя своите становища на всички заинтересовани страни.Член 5Комитетът се състои от един, двама или трима представители на всяка държава-членка, от институции, занимаващи се основно с финансова и парична статистика и статистика на платежния баланс, до трима представители на Комисията и до трима представители на ЕЦБ. Освен това един представител на Икономическия и финансов комитет може да присъства на заседанията на Комитета като наблюдател. Всяка държава-членка, Комисията и ЕЦБ имат по един глас.Представители на други организации, както и всяко лице, което може да допринесе за обсъжданията, могат по решение на Комитета да участват в заседанията на Комитета.Член 6Комитетът избира свой председател съгласно подробните правила, изложени в неговия процедурен правилник.Член 7Комитетът изготвя свой процедурен правилник.Член 8Решение 91/115/ЕИО се отменя.Позоваванията на отмененото решение се тълкуват като позовавания на настоящото решение и следва да бъдат тълкувани съгласно таблицата на съответствието в приложение II.Съставено в Брюксел на 13 ноември 2006 година.За СъветаПредседателE. Tuomioja[1] ОВ С 97 Е, 22.4.2004 г., стр. 68.[2] ОВ С 10, 14.1.2004 г., стр. 27.[3] ОВ L 59, 6.3.1991 г., стр. 19. Решение, изменено с Решение 96/174/ЕО (ОВ L 51, 1.3.1996 г., стр. 48).[4] Виж приложение I.[5] ОВ L 181, 28.6.1989 г., стр. 47.--------------------------------------------------20061113ПРИЛОЖЕНИЕ IОтменено решение и решение за неговото изменениеРешение 91/115/ЕИО на Съвета | (ОВ L 59, 6.3.1991 г., стр. 19) |Решение 96/174/ЕО на Съвета | (ОВ L 51, 1.3.1996 г., стр. 48) |--------------------------------------------------20061113ПРИЛОЖЕНИЕ IIТаблица на съответствиетоРешение 91/115/ЕИО | Настоящо решение |Членове 1-3 | Членове 1-3 |Член 3а | Член 4 |Член 4 | Член 5 |Член 5 | Член 6 |Член 6 | Член 7 |— | Член 8 |— | Приложение I |— | Приложение II |--------------------------------------------------


title: 2014/813/ЕС: Решение на Европейския парламент и на Съвета от 22 октомври 2014 година за мобилизиране на средства от Европейския фонд за приспособяване към глобализацията в съответствие с точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (заявление EGF/2013/012 BE/Ford Genk от Белгия)

text:
               20.11.2014

               BG

               Официален вестник на Европейския съюз

               L 333/13

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 22 октомври 2014 година
   за мобилизиране на средства от Европейския фонд за приспособяване към глобализацията в съответствие с точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (заявление EGF/2013/012 BE/Ford Genk от Белгия)

      (2014/813/ЕС)

   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (1), и по-специално член 12, параграф 3 от него,
   като взеха предвид Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006 (2), и по-специално член 23, втора алинея от него,
   като взеха предвид Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014 — 2020 (3), и по-специално член 12 от него,
   като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (4), и по-специално точка 13 от него,
   като взеха предвид предложението от Европейската комисия,
   като имат предвид, че:

               (1)

               Европейският фонд за приспособяване към глобализацията (ЕФПГ) е създаден с цел да се оказва допълнителна помощ на работниците, съкратени в резултат на големи структурни промени в моделите на световната търговия вследствие на глобализацията, и да се подпомага реинтеграцията им на пазара на труда.

               (2)

               Както е посочено в член 12 от Регламент (ЕС, Евратом) № 1311/2013, ЕФПГ не може да надхвърля максималния годишен размер от 150 милиона евро (по цени от 2011 г.).

               (3)

               На 23 декември 2013 г. Белгия подаде заявление за мобилизиране на средства от ЕФПГ във връзка със съкращения в предприятието Ford-Werke GmbH и 10 негови доставчици и го допълва с допълнителна информация до 12 юни 2014 г. Заявлението отговаря на изискванията за определяне на финансовото участие, установени в член 10 от Регламент (ЕО) № 1927/2006. За тази цел Комисията предлага да бъдат мобилизирани средства в размер на 570 945 EUR.

               (4)

               С оглед на гореизложеното следва да бъдат мобилизирани средства от ЕФПГ за предоставяне на финансово участие по заявлението, подадено от Белгия,

         ПРИЕХА НАСТОЯЩОТО РЕШЕНИЕ:
   Член 1
   В рамките на общия бюджет на Европейския съюз за финансовата 2014 година се мобилизират средства от Европейския фонд за приспособяване към глобализацията за осигуряването на 570 945 EUR под формата на бюджетни кредити за поети задължения и бюджетни кредити за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 22 октомври 2014 година.

            За Европейския парламент

            Председател

         M. SCHULZ

            За Съвета

            Председател

         B. DELLA VEDOVA

      (1)  ОВ L 406, 30.12.2006 г., стр. 1.

      (2)  ОВ L 347, 20.12.2013 г., стр. 855.

      (3)  ОВ L 347, 20.12.2013 г., стр. 884.

      (4)  ОВ C 373, 20.12.2013 г., стр. 1.


title: 2014/552/ЕС: Решение на Европейския парламент от 3 април 2014 година относно освобождаването от отговорност във връзка с изпълнението на общия бюджет на Европейския съюз за финансовата 2012 година, раздел X – Европейска служба за външна дейност

text:
               5.9.2014

               BG

               Официален вестник на Европейския съюз

               L 266/116

         РЕШЕНИЕ НА ЕВРОПЕЙСКИЯ ПАРЛАМЕНТ
   от 3 април 2014 година
   относно освобождаването от отговорност във връзка с изпълнението на общия бюджет на Европейския съюз за финансовата 2012 година, раздел X – Европейска служба за външна дейност
   (2014/552/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2012 година (1),

               —

               като взе предвид консолидираните годишни отчети на Европейския съюз за финансовата 2012 година (COM(2013) 570 – C7-0282/2013) (2),

               —

               като взе предвид годишния доклад на Сметната палата относно изпълнението на бюджета за финансовата 2012 година, придружен от отговорите на институциите (3),

               —

               като взе предвид декларацията за достоверност (4) относно надеждността на отчетите, както и законосъобразността и редовността на свързаните с тях операции, предоставена от Сметната палата за финансовата 2012 година съгласно член 287 от Договора за функционирането на Европейския съюз,

               —

               като взе предвид член 314, параграф 10 и членове 317, 318 и 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (6), и по-специално членове 164, 165, 166 и 167 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по външни работи (А7-0199/2014),

               1.

               Освобождава от отговорност върховния представител на Съюза по въпросите на външните работи и политиката на сигурност във връзка с изпълнението на бюджета на Европейската служба за външна дейност за финансовата 2012 година;

               2.

               Представя своите забележки в резолюцията по-долу;

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейския съюз, Сметната палата, Европейския омбудсман и на Европейския надзорен орган по защита на данните и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ L 56, 29.2.2012 г.

      (2)  ОВ C 334, 15.11.2013 г., стр. 1.

      (3)  ОВ C 331, 14.11.2013 г., стр. 1.

      (4)  ОВ C 334, 15.11.2013 г., стр. 122.

      (5)  ОВ L 248, 16.9.2002 г., стр. 1.

      (6)  ОВ L 298, 26.10.2012 г., стр. 1.


title: Решение на Съвета от 22 октомври 1999 година за приемане на измененията към Протокола за опазване на Средиземно море от замърсяване, причинено от наземни източници (Барселонска конвенция)

text:
Важна правна забележка

|

31999D0801

Официален вестник n° L 322 , 14/12/1999 стр. 0018 - 0031 специално чешко издание глава 11 том 32 стр. 208  - 209 специално испанско издание глава 11 том 32 стр. 208  - 209 специално унгарско издание глава 11 том 32 стр. 208  - 209 специално литвийско издание глава 11 том 32 стр. 208  - 209 LV.ES глава 11 том 32 стр. 208  - 209 MT.ES глава 11 том 32 стр. 208  - 209 PL.ES глава 11 том 32 стр. 208  - 209 SK.ES глава 11 том 32 стр. 208  - 209 специално словенско издание глава 11 том 32 стр. 208  - 209

		Решение на Съветаот 22 октомври 1999 годиназа приемане на измененията към Протокола за опазване на Средиземно море от замърсяване, причинено от наземни източници (Барселонска конвенция)(1999/801/EО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 175, параграф 1 от него във връзка с член 300, параграф 2, първо изречение и член 300, параграф 3, първа алинея от него,като взе предвид предложението на Комисията,като взе предвид становището на Европейския парламент [1],като има предвид, че:(1) Общността е страна по Конвенцията за опазване на Средиземно море от замърсяване [2], наричана по-долу "Барселонска конвенция", и също така е сключила четири от протоколите, приети в рамките на Барселонската конвенция, а именно, Протоколът за предотвратяването на замърсяването от дейности по разтоварване на кораби и въздухоплавателни съдове [2], Протоколът относно сътрудничеството в борбата срещу замърсяването от нефт и други вредни вещества [3], Протоколът за опазване от замърсяване, причинено от наземни източници [4] и Протоколът за специално защитените зони [5].(2) Комисията, от името на Общността, взе участие в преговорите относно ревизирането на Протокола за опазването на Средиземно море от замърсяване, причинено от наземни източници, наричан по-долу "Протоколът".(3) Съгласно член 174 от Договора политиката на Общността в областта на околната среда подпомага преследването на целите, които включват опазване, защита и подобряване качеството на околната среда и насърчаване на мерки на международно равнище за справяне с регионални и световни проблеми на околната среда.(4) Обхватът на измененията на протокола покрива, поне частично, области от компетентност на Общността; Общността прие няколко директиви в тази област [6] и предприема стъпки в този контекст, за да гарантира, че сключването на тези международни споразумения не е в противоречие, нито изменя обхвата на действащото право на Общността.(5) Присъединяването на Общността към ревизирания протокол ще помогне за постигане на целите, определени в член 174 от Договора.(6) Ревизираният протокол беше приет и открит за подписване на конференцията на пълномощните министри, проведена в Сиракуза на 7 и 8 март 1996 г.(7) Съветът взе решение за подписването на Протокола на 22 юли 1996 г., когато обаче ревизираният протокол вече не беше открит за подписване,РЕШИ:Член 1Измененията към Протокола за опазване на Средиземно море от замърсяване, причинено от наземни източници, се одобрява от името на Общността.Текстът на гореспоменатите изменения е приложен към настоящото решение.Член 2Председателят на Съвета се упълномощава да нотифицира приемането, от името на Общността, на измененията към Протокола за опазване на Средиземно море от замърсяване, причинено от наземни източници, в съответствие с член 16 от Конвенцията за опазване на Средиземно море от замърсяване [7].Член 3Настоящото решение се публикува в Официален вестник на Европейските общности.То влиза в сила в деня на неговото приемане.Съставено в Люксембург на 22 октомври 1999 година.За СъветаПредседателS. Mönkäre[1] ОВ C 219, 30.7.1999 г., стр. 186.[2] Решение 77/585/EИО, ОВ L 240, 19.9.1977 г., стр. 1.[3] Решение 81/420/ЕИО, ОВ L 162, 19.6.1981 г., стр. 4.[4] Решение 83/101/ЕИО, ОВ L 67, 12.3.1983 г., стр. 1.[5] Решение 84/132/ЕИО, ОВ L 68, 10.3.1984 г., стр. 36.[6] Директива 76/464/ЕИО на Съвета от 4 май 1976 г. относно замърсяването, причинено от някои опасни вещества, изпуснати във водната среда на Общността (ОВ L 129, 18.5.1976 г., стр. 23). Директива, изменена с Директива 91/692/ЕИО (ОВ L 377, 31.12.1991 г., стр. 48). Директива 96/61/EО на Съвета от 24 септември 1996 г. за комплексното предотвратяване и контрола на замърсяването (ОВ L 257, 10.10.1996 г., стр. 26).[7] Датата на влизане в сила на измененията към Протокола за опазване на Средиземно море от замърсяване, причинено от наземни източници, ще бъде публикувана в Официален вестник на Европейските общности от генералния секретариат на Съвета на Европейския съюз.--------------------------------------------------


title: Решение 2014/496/ОВППС на Съвета от 22 юли 2014 година относно някои аспекти на разгръщането, експлоатацията и използването на европейската глобална навигационна спътникова система, свързани със сигурността на Европейския съюз, и за отмяна на Съвместно действие 2004/552/ОВППС

text:
               25.7.2014

               BG

               Официален вестник на Европейския съюз

               L 219/53

         РЕШЕНИЕ 2014/496/ОВППС НА СЪВЕТА
   от 22 юли 2014 година
   относно някои аспекти на разгръщането, експлоатацията и използването на европейската глобална навигационна спътникова система, свързани със сигурността на Европейския съюз, и за отмяна на Съвместно действие 2004/552/ОВППС
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               Предвид по-специално стратегическото си измерение, регионално и глобално покритие и многостранни употреби европейската глобална навигационна спътникова система (ГНСС) се явява чувствителна инфраструктура, чието разгръщане и използване е вероятно да засегне сигурността на Европейския съюз и неговите държави членки.

               (2)

               Когато международната ситуация изисква оперативни действия от страна на Съюза и експлоатацията на ГНСС може да засегне сигурността на Европейския съюз или на неговите държави членки или в случай на заплаха за експлоатацията на системата, Съветът следва да вземе решение относно необходимите мерки, които да бъдат предприети.

               (3)

               Поради тази причина на 12 юли 2004 г. Съветът прие Съвместно действие 2004/552/ОВППС (1).

               (4)

               Вследствие на влизането в сила на Договора от Лисабон задачите и отговорностите, осъществявани и упражнявани по-рано от генералния секретар на Съвета/върховния представител, вече следва да бъдат осъществявани и упражнявани от върховния представител на Съюза по въпросите на външните работи и политиката на сигурност (ВП).

               (5)

               Напредъкът по разработването, стартирането на разгръщането и предстоящото начало на използването на системата, създадена по програма „Галилео“, изискват да бъде адаптирана процедурата, предвидена в Съвместно действие 2004/552/ОВППС.

               (6)

               Информацията и експертният анализ, свързани с това дали дадено събитие, отнасящо се до системата, се явява заплаха за Съюза, неговите държави членки или самата ГНСС, следва да се предоставят на Съвета и на ВП от Европейската агенция за ГНСС (GSA), държавите членки и Комисията. Освен това трети държави също могат да предоставят такава информация.

               (7)

               Съответните роли на Съвета, ВП, GSA в качеството си на оператор на центъра за наблюдение на сигурността на „Галилео“ (ЦНСГ) и държавите членки следва да бъдат уточнени в рамките на веригата на оперативните отговорности, които трябва да се установят за реагиране на заплахите към Съюза, към държавите членки или към ГНСС.

               (8)

               Във връзка с това основните характеристики, свързани със заплахите, се съдържат в декларацията за специфичните изисквания за сигурност на системата, в която се намират основните общи заплахи, които ГНСС трябва да третира като цяло, и в плана за сигурност на системата, който включва регистър на риска за сигурността, установен в процеса на акредитация на сигурността. Те ще служат като характеристики за идентифициране на заплахите, които настоящото решение специално разглежда, и за завършване на оперативните процедури за прилагането му.

               (9)

               Може да бъде необходимо решенията в спешни случаи да се вземат в рамките само на няколко часа от постъпването на информацията за заплахата.

               (10)

               В случай че обстоятелствата не позволяват Съветът да вземе решение за отстраняване на дадена заплаха или за смекчаване на последиците от сериозни вреди за съществените интереси на Съюза или на една или повече от неговите държави членки, ВП следва да бъде оправомощен да предприеме необходимите временни мерки.

               (11)

               С Регламент (ЕО) № 683/2008 на Европейския парламент и на Съвета (2) и Регламент (ЕС) № 1285/2013 на Европейския парламент и на Съвета (3) беше изменено управлението на европейските ГНСС. По-специално член 14 от Регламент (ЕС) № 1285/2013 предвижда, че GSA осигурява работата на ЦНСГ.

               (12)

               С Регламент (ЕС) № 512/2014 на Европейския парламент и на Съвета (4) се възлага на изпълнителния директор на GSA отговорността да гарантира, че GSA, в качеството си на оператор на ЦНСГ, може да изпълни указанията, дадени по силата на Съвместно действие 2004/552/ОВППС, заменено от настоящото решение. Освен това в Решение № 1104/2011/ЕС на Европейския парламент и на Съвета (5) се определят правилата, съгласно които държавите членки, Съветът, Комисията, Европейската служба за външна дейност, агенциите на Съюза, трети държави и международни организации могат да имат достъп до публично регулираната услуга (PRS), предоставяна от глобалната навигационна спътникова система, създадена по програмата „Галилео“. По-специално в член 6 от Решение № 1104/2011/ЕС ЦНСГ е определен като оперативен интерфейс между компетентните органи за PRS, Съвета и ВП и контролните центрове,

         ПРИЕ НАСТОЯЩОТО РЕШЕНИЕ:
   Член 1
   В настоящото решение се определят отговорностите, които Съветът и ВП трябва да упражняват за отстраняване на дадена заплаха за сигурността на Съюза или на една или повече държави членки или за смекчаване на последиците от сериозни вреди за съществените интереси на Съюза или на една или повече държави членки, възникващи от разгръщането, експлоатацията или използването на европейската глобална навигационна спътникова система, по-конкретно в резултат на международна ситуация, изискваща действие от страна на Съюза, или в случай на заплаха за действието на самата система и нейните услуги.
   Член 2
   В случай на такава заплаха държавите членки, Комисията или GSA, по целесъобразност, информират незабавно Съвета и ВП за всички елементи, с които разполагат и за които считат, че са от значение.
   Член 3
   1.   Съветът, като действа единодушно по предложение от ВП, взема решение относно необходимите указания, които да бъдат дадени на GSA.
   2.   GSA и Комисията предоставят становище на Съвета относно възможното по-широко въздействие върху ГНСС на евентуалните указания, които възнамерява да издаде.
   3.   Комитетът по политика и сигурност (КПС) представя на Съвета по целесъобразност становище за всякакви предлагани указания.
   Член 4
   1.   Когато спешността на ситуацията изисква предприемане на незабавни действия, преди Съветът да е взел решение по член 3, параграф 1, ВП е оправомощен да даде необходимите временни указания на GSA. ВП може да укаже на изпълнителния генерален секретар или на един от заместник генералните секретари на ЕСВД да даде такива указания на GSA. ВП незабавно уведомява Съвета и Комисията за всички дадени съгласно настоящия параграф указания.
   2.   Съветът потвърждава, променя или отменя временните указания на ВП във възможно най-кратък срок.
   3.   ВП прави непрекъснат преглед на временните си указания, изменя ги, ако е необходимо, или ги отменя, ако повече не се изискват незабавни действия. Във всеки случай временните указания изтичат четири седмици след като са били издадени или с решение на Съвета съгласно параграф 2.
   Член 5
   В срок от шест месеца от приемането на настоящото решение ВП подготвя с подкрепата на експерти от държавите членки и представя за одобрение от КПС необходимите ранни оперативни процедури за практическото прилагане на разпоредбите, предвидени в настоящото решение. Пълните оперативни процедури се представят за одобрение от КПС в срок от една година от приемането на настоящото решение. Оперативните процедури се преразглеждат и актуализират от КПС най-малко на всеки две години.
   Член 6
   1.   В съответствие с международните споразумения, сключени предварително от Съюза или от Съюза и държавите членки, включително тези за предоставяне на достъп до PRS съгласно член 3, параграф 5 от Решение № 1104/2011/ЕС, ВП разполага с правомощието да сключва административни договорености с трети държави относно сътрудничеството в контекста на настоящото решение. Такива договорености подлежат на одобрение от Съвета, който действа единодушно.
   2.   Ако подобни договорености изискват достъп до класифицираната информация на Съюза, предоставянето или обменът на класифицирана информация се одобрява в съответствие с приложимите правила за сигурност.
   Член 7
   Съветът преразглежда и при необходимост изменя правилата и процедурите, изложени в настоящото решение, не по-късно от три години от датата на неговото приемане или по искане на държава членка, или вследствие на мерки, предприети в съответствие с член 3.
   Член 8
   Държавите членки по целесъобразност вземат необходимите мерки, за да осигурят изпълнението на настоящото решение в съответните си области на компетентност в съответствие, inter alia, с член 28 от Регламент (ЕС) № 1285/2013. За тази цел държавите членки определят точки за контакт, които да осигуряват помощ при оперативното управление на дадена заплаха. Тези точки за контакт могат да бъдат физически или юридически лица.
   Член 9
   Съвместно действие 2004/552/ОВППС се отменя.
   Член 10
   Настоящото решение влиза в сила в деня на приемането му.

      Съставено в Брюксел на 22 юли 2014 година.

            За Съвета

            Председател

         C. ASHTON

      (1)  Съвместно действие 2004/552/ОВППС на Съвета от 12 юли 2004 г. за някои аспекти на експлоатацията на европейската спътникова радионавигационна система, свързани със сигурността на Европейския съюз (ОВ L 246, 20.7.2004 г., стр. 30).

      (2)  Регламент (ЕО) № 683/2008 на Европейския парламент и на Съвета от 9 юли 2008 г. за продължаване на изпълнението на европейските програми за спътникова навигация (EGNOS и Галилео) (ОВ L 196, 24.7.2008 г., стр. 1).

      (3)  Регламент (ЕС) № 1285/2013 на Европейския парламент и на Съвета от 11 декември 2013 г. за изграждане и експлоатация на европейските навигационни спътникови системи и за отмяна на Регламент (ЕО) № 876/2002 на Съвета и на Регламент (ЕО) № 683/2008 на Европейския парламент и на Съвета (ОВ L 347, 20.12.2013 г., стр. 1).

      (4)  Регламент (ЕС) № 512/2014 на Европейския парламент и на Съвета от 16 април 2014 г. за изменение на Регламент (ЕС) № 912/2010 за създаване на Европейската агенция за ГНСС (ОВ L 150, 20.5.2014 г., стр. 72).

      (5)  Решение № 1104/2011/ЕС на Европейския парламент и на Съвета от 25 октомври 2011 г. относно правилата за достъп до публично регулираната услуга, предоставяна от глобалната навигационна спътникова система, създадена по програмата „Галилео“ (ОВ L 287, 4.11.2011 г., стр. 1).


title: Решение на Председателя на Съда

text:
Важна правна забележка

|

31989D1031

Официален вестник n° L 317 , 31/10/1989 стр. 0048 - 0048 специално чешко издание глава 01 том 01 стр. 202  - 202 специално испанско издание глава 01 том 01 стр. 202  - 202 специално унгарско издание глава 01 том 01 стр. 202  - 202 специално литвийско издание глава 01 том 01 стр. 202  - 202 LV.ES глава 01 том 01 стр. 202  - 202 MT.ES глава 01 том 01 стр. 202  - 202 PL.ES глава 01 том 01 стр. 202  - 202 SK.ES глава 01 том 01 стр. 202  - 202 специално словенско издание глава 01 том 01 стр. 202  - 202

		19891011Решение на Председателя на СъдаПРЕДСЕДАТЕЛЯТ НА СЪДА НА ЕВРОПЕЙСКИТЕ ОБЩНОСТИ,като взе предвид член 32г от Договора за създаване на Европейската общност за въглища и стомана,като взе предвид член 168а от Договора за създаване на Европейската икономическа общност,като взе предвид член 140а от Договора за създаване на Европейската общност за атомна енергия,като взе предвид Решението на Съвета от 24 октомври 1998 г. за създаване на Първоинстанционен съд на Европейските общности, и по-специално член 13 от него,като има предвид, че членовете на Първоинстанционния съд, назначени с общо съгласие от правителствата на държавите-членки, са положили клетва пред Съда на Европейските общности;като има предвид, че Първоинстанционният съд е в състояние да упражнява поверените му съдебни функции,ЗАЯВЯВА:Първоинстанционният съд на Европейските общности се учредява правомерно.Член 3 от Решението на Съвета от 24 октомври 1998 г. за създаване на Първоинстанционен съд на Европейските общности влиза в сила в деня на публикуване на настоящото решение в Официален вестник на Европейските общности.Люксембург, 11 октомври 1989 година.Председател на Съда на ЕО--------------------------------------------------


title: Решение на Съвета от 20 декември 2006 година за подписване и временно прилагане на двустранно споразумение под формата на размяна на писма между Европейската общност и Република Беларус относно търговията с текстилни продукти

text:
               11/ 52

               BG

               Официален вестник на Европейския съюз

               84

         32006D1012

               L 384/98

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      РЕШЕНИЕ НА СЪВЕТА

   от 20 декември 2006 година
   за подписване и временно прилагане на двустранно споразумение под формата на размяна на писма между Европейската общност и Република Беларус относно търговията с текстилни продукти
   (2006/1012/EО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 133 във връзка с член 300, параграф 2, първа алинея, първо изречение от него,
   като взе предвид предложението на Комисията,
   като има предвид, че:

               (1)

               Комисията договори от името на Общността двустранно споразумение за едногодишно удължаване на съществуващото двустранно споразумение и протоколите относно търговията с текстилни продукти с Република Беларус с някои изменения на количествените ограничения.

               (2)

               Двустранното споразумение следва да се прилага временно от 1 януари 2007 г. до приключването на съответните процедури за официалното му подписване, като подлежи на същото временно прилагане от Република Беларус.

               (3)

               Предложеното споразумение следва да бъде подписано от името на Общносттта,

         ПРИЕ НАСТОЯЩОТО РЕШЕНИЕ:
   Член 1
   Председателят на Съвета се упълномощава да посочи лицето/лицата, оправомощено/и да подпише/ат от името на Европейската общност споразумението под формата на размяна на писма между Европейската общност и Република Беларус за изменение Споразумението между Европейската общност и Република Беларус относно търговията с текстилни продукти, като то подлежи на евентуално сключване на по-късен етап.
   Член 2
   При условията на реципрочност, споразумението се прилага временно от 1 януари 2007 година до официалното му сключване.
   Текстът на споразумението е приложен към настоящото решение.
   Член 3
   1.   Ако Република Беларус не изпълни своите задължения съгласно параграф 2.4 от Споразумението, квотата за 2007 г. ще бъде намалена до квотата, приложима за 2006 г.
   2.   Решението за изпълнение на параграф 1 се взима в съответствие с процедурите, посочени в член 17 от Регламент (ЕИО) № 3030/93 на Съвета от 12 октомври 1993 г. относно общите правила за внос на някои текстилни продукти с произход от трети страни (1).
   Член 4
   Настоящото решение се публикува в Официален вестник на Европейския съюз.

   То влиза в сила в деня след публикуването му в Официален вестник.

      Съставено в Брюксел на 20 декември 2006 година.

            За Съвета

            Председател

         J. KORKEAOJA

      (1)  ОВ L 275, 8.11.1993 г., стр. 1. Регламент, последно изменен с Регламент (EО) № 35/2006 на Комисията (ОВ L 7, 12.1.2006 г., стр. 8).